**KAJ MORAM VEDETI, PREDEN SE PRIJAVIM NA ŠTUDIJSKI PROGRAM** **NA FAKULTETAH, AKADEMIJAH IN VISOKIH ŠOLAH** (povzeto po RAZPISU ZA VPIS V DODIPLOMSKE IN ENOVITE MAGISTRSKE ŠTUDIJSKE PROGRAME V ŠTUDIJSKEM LETU 2024/2025)

**VPISNI POGOJI**

V študijskem letu 2024/25 se je možno na fakultetah, akademijah in visokih strokovnih šolah univerz ter javnih in koncesioniranih visokošolskih zavodih (Zakon o visokem šolstvu) vpisati na:

1. **visokošolske strokovne študijske programe prve stopnje** (180 kreditnih točk), ki trajajo 3 leta. Pogoj za vpis je splošna matura, poklicna matura ali zaključni izpit, opravljen v ustreznem štiriletnem srednješolskem programu (do 1. junija 1995).
2. **univerzitetne študijske programe prve stopnje** (180 ali 240 kreditnih točk), ki trajajo 3 ali 4 leta. Pogoj za vpis je:

- splošna matura,

- poklicna matura v ustreznem srednješolskem programu ter opravljen izpit iz splošne mature (5. predmet) – samo na nekatere univerzitetne študijske programe; izpit iz splošne mature je določen z razpisom za vpis za posamezni študijski program;

- zaključni izpit, opravljen v ustreznem štiriletnem srednješolskem programu (do 1. junija 1995).

1. **enovite magistrske študijske programe druge stopnje** (300 ali 360 kreditnih točk), ki trajajo 5 ali 6 let. Pogoj za vpis je:

- splošna matura,

- poklicna matura v ustreznem srednješolskem programu ter opravljen izpit iz splošne mature (5. predmet) – samo na nekatere magistrske študijske programe druge stopnje; izpit iz splošne mature je določen z razpisom za vpis za posamezni študijski program;

- zaključni izpit, opravljen v ustreznem štiriletnem srednješolskem programu (do 1. junija 1995).

V razpisu za vpis so pod vsakim razpisanim izobraževalnim programom navedeni pogoji za vpis, v katerih je razvidno, iz katerih srednjih strokovnih programov in s katerim 5. predmetom se lahko vpišejo kandidati s poklicno maturo. Bodite pozorni (tudi dijaki, ki opravljate splošno maturo) tudi na kriterije v primeru omejitve vpisa, da si boste izbrali prave maturitetne predmete in ne boste izgubljali točk po nepotrebnem.

UNIVERZITETNI ŠTUDIJSKI PROGRAMI PRVE STOPNJE IN ENOVITI MAGISTRSKI ŠTUDIJSKI PROGRAMI DRUGE STOPNJE, NA KATERE SE JE MOŽNO VPISATI S **POKLICNO MATURO** (V USTREZNEM PROGRAMU) IN **5. (USTREZNIM) MATURITETNIM PREDMETOM**:

<https://portal.evs.gov.si/documents/10157/2463f483-98d0-4959-b479-f4d4f94cd59b>

UNIVERZITETNI ŠTUDIJSKI PROGRAMI PRVE STOPNJE IN ENOVITI MAGISTRSKI ŠTUDIJSKI PROGRAMI DRUGE STOPNJE, NA KATERE SE JE MOŽNO VPISATI **SAMO S SPLOŠNO MATURO**:

<https://portal.evs.gov.si/documents/10157/3fb92a6c-276f-4bd3-9b89-caa5b81e2ba7>

**PREIZKUSI POSEBNIH NADARJENOSTI**

Za vpis v določene študijske programe morajo kandidati opraviti še preizkus posebnih nadarjenosti, sposobnosti in spretnosti (programi in datumi objavljeni v razpisu, str. 37- 38) ali

na: <https://portal.evs.gov.si/documents/10157/db7ccfab-d34c-491a-a106-ec4633399292>

Kandidati, ki so se prijavili na programe, ki zahtevajo preizkus, bodo o preizkusih obveščeni (na e-naslov) najmanj pet dni pred preizkusom v prvem roku in dva dni pred preizkusom v drugem roku.

Povabljeni bodo kandidati, ki:

* so na prvem mestu napisali program, ki zahteva preizkus,
* so na drugem ali tretjem mestu napisali program, ki zahteva preizkus, na prvem mestu pa program z omejitvijo vpisa,
* so na prvem, drugem ali tretjem mestu napisali program, ki zahteva preizkus in se vanj izjemoma lahko vpišejo, čeprav ne izpolnjujejo pogojev za vpis, izkazujejo pa izjemno nadarjenost.

Podrobne informacije o preizkusih kandidati dobijo na posameznem visokošolskem zavodu.

**PRIJAVA ZA VPIS**

Prijavo za vpis odda kandidat z elektronsko vlogo na spletnem portalu eVŠ na naslednje možne načine:

* s kvalificiranim digitalnim potrdilom,
* AAI-računom,
* uporabniškim imenom in geslom,
* e-osebno izkaznico ali
* z mobilno identiteto smsPass.

Elektronsko se vlagajo tudi vsa dokazila (OPP, športniki) – skenirana ali fotografirana kot priloge. Ostali dijaki dokazil ne prilagajo. Dokazila o uspehu na maturi, poklicni maturi in o uspehu v zadnjih dveh letnikih pošlje Državni izpitni center.

1. **PRVI PRIJAVNI ROK – od 20. februarja do 20. marca 2024**

Kandidati lahko oddajo eno prijavo s tremi študijskimi željami po prednostnem vrstnem redu. Sprejeti bodo na prvega, za katerega izpolnjujejo pogoje za vpis in imajo zadostno število točk.

Kandidati, ki bodo v prijavi na prvem mestu napisali študijski program, za katerega **ne bo** sprejet **sklep o omejitvi vpisa**, bodo v ta program sprejeti, če bodo izpolnjevali splošne pogoje za vpis. Ti kandidati imajo prednost pred kandidati, ki bodo imeli ta program na 2. in 3. mestu. Le če ostane še kaj prostih mest, se bodo lahko vpisali tudi tisti, ki imajo program na 2. in 3. mestu, pri čemer se bodo upoštevale točke.

Kandidati, ki bodo v prijavi na prvem mestu napisali študijski program, za katerega **bo sprejet sklep o omejitvi vpisa,** bodo v ta ali naslednja programa sprejeti, če bodo izpolnjevali splošne pogoje za vpis in bodo dosegli zadostno število točk. Ne glede na to, na katerem mestu imajo kandidati napisan ta program, so v tem primeru vsi v enakem položaju.

Če je kandidat sprejet na program, ki ga je napisal na prvem mestu, se programi, napisani na 2. in 3. mestu, ne bodo upoštevali.

Če je na zadnjem mestu več kandidatov z enakim številom točk, so vsi sprejeti.

Rezultati izbirnega postopka bodo najpozneje **22. julija 2024** v eVŠ portalu. Kandidati bodo do sklepa o rezultatu dostopali s svojim uporabniškim računom.

Kandidati se po navodilih fakultete, kamor so bili sprejeti, tudi vpišejo (**od 23. julija do 16. avgusta 2024**). V kolikor z izborom niso zadovoljni ali so si premislili in bi se želeli prijaviti na kak drugi program, se v program, v katerega so bili sprejeti, ne vpišejo ali se (v kolikor se za to odločijo po vpisu) do vključno **16. avgusta 2024** izpišejo.

Ti kandidati se lahko prijavijo v drugem prijavnem roku, vendar le na mesta, ki bodo po prvem prijavnem roku še na voljo.

1. **DRUGI PRIJAVNI ROK – od 21. do 27. avgusta 2024**

Prosta vpisna mesta bodo objavljena na portalu eVŠ **20. avgusta 2024.**

V drugem prijavnem roku se lahko prijavijo:

* kandidati, ki se niso prijavili v prvem roku,
* kandidati, ki v prvem roku niso bili sprejeti nikamor,
* kandidati, ki se niso vpisali na program, na katerega so bili sprejeti v prvem roku,
* kandidati, ki so se vpisali in so se do 16. avgusta 2024 izpisali.

Postopek prijave je enak kot v prvem prijavnem roku, rezultati izbirnega postopka bodo na portalu eVŠ objavljeni najpozneje **23. septembra 2024**. Kandidati bodo do sklepa o rezultatu dostopali z uporabniškim računom.

Vpis v drugem roku bo potekal **od 24. do 30. septembra 2024.**

1. **ROK ZA ZAPOLNITEV ŠE PROSTIH MEST – od 25. do 26. septembra 2024, do 10. ure**

Podatki o prostih mestih bodo objavljeni **24. septembra 2024** na portalu eVŠ in spletnih straneh visokošolskih zavodov. Kandidati lahko oddajo največ tri prijave, v vsaki lahko navedejo samo eno študijsko željo. V tem roku se lahko prijavijo:

* kandidati, ki se niso prijavili v prvem ali drugem roku,
* kandidati, ki so oddali prvo ali drugo prijavo in niso bili nikamor sprejeti,
* kandidati, ki se niso vpisali v študijski program, v katerega so bili sprejeti v 1. ali 2. prijavnem roku,
* kandidati, ki so bili v prvem ali drugem roku sprejeti na program, ki se ne bo izvajal (zaradi premajhnega števila vpisanih).

Rezultati izbirnega postopka bodo na portalu eVŠ objavljeni najpozneje **27. septembra 2024**. Kandidati bodo do sklepa o rezultatu dostopali z uporabniškim računom.

Vpis v tem roku bo potekal **do 30. septembra 2024.**

**VPIS TUJCEV**

Državljani držav nečlanic EU in Slovenci brez slovenskega državljanstva se prijavijo na vpisna mesta, namenjena tujcem, na način in v rokih, ki so objavljeni v razpisu (v tabelah na str. 6–11). Ti kandidati morajo plačati šolnino.

Državljani članic EU ter državljani **Črne gore, Kosova, Severne Makedonije, Bosne in Hercegovine ter Srbije** (na podlagi podpisanih protokolov o sodelovanju na področju izobraževanja) so izenačeni z državljani Slovenije glede plačevanja šolnine. Na enak način se prijavljajo tudi državljani držav nečlanic EU, ki imajo **stalno bivališče v R Sloveniji in so njihovi starši zaposleni v Sloveniji**. Enako velja za osebe s priznano **mednarodno zaščito** in prosilce za mednarodno zaščito.

**KANDIDATI S POSEBNIM STATUSOM (dijaki s posebnimi potrebami, vrhunski športniki)**

Kandidati zaprosijo za dodelitev statusa kandidata s posebnim statusom hkrati z oddajo prijave za vpis, v kateri označijo, da želijo zaprositi za ta status – v »Preveritev podatkov o dosedanji visokošolski izobrazbi« – Želim zaprositi za dijaka s posebnimi potrebami in posebnim statusom – označiti z DA). Prijavi za vpis morajo priložiti **individualno prošnjo** in **dokazila** (Odločbo ali potrdilo o statusu vrhunskega športnika). Prošnjo z dokazili oddajo elektronsko preko portala Evš skupaj s prijavo ali kasneje, vendar najkasneje do **20. junija** za prvi rok in do **27. avgusta 2024** za drugi rok.

Kandidati s posebnim statusom se lahko **naknadno** uvrstijo na seznam sprejetih, če v posameznem roku izbirnega postopka izpolnjujejo splošne pogoje za vpis v študijski program in v rednem izbirnem postopku niso bili sprejeti v nobenega izmed navedenih programov ter dosežejo najmanj **90 % minimuma točk**, potrebnih za uvrstitev. Ker gre za naknadno uvrstitev, so o tem obveščeni najkasneje **23. septembra 2024**.